Jos vain mahdollista, liikkeet on hyvä tehdä pareina. Olen valinnut liikkeet siten, että liikkeet on jokseenkin helppo tehdä vierekkäin. Penkkipunnerrus tehdään käsipainoilla, joten siihen riittää tasapenkki tai vinopenkki, joita voi yleensä kantaa tai rullata haluamaansa paikkaan niin, että maastavetoa mahtuu tekemään siinä vieressä. Samoin esimerkiksi ylätaljan viereen voi roudata käsipainot, joiden kanssa tehdään askelkyykkyä siinä ylätaljan vieressä. Jos mukana on treenikaveri, niin tämä treenisysteemi on erityisen kätevä, kun voidaan koko ajan vaihdella työpistettä ja näin pitää laitteet varattuina.
Mutta jos tosiaan sali on ruuhkainen ja/tai ahdas, niin ei siinä mitään, sitten tehdään liikkeet erikseen. Ehkä osan pystyy pitämään pareina ja osan sitten pitää erillään. Tärkeintä kuitenkin on se, että liikkeet tulee tehtyä! Kun liikkeet tekee erikseen, niin palautusaikoihin kannattaa lisätä aikaa, noin minuutin palautus lienee sopiva, kun toistetaan samaa liikettä kaikki sarjat perätysten.